Súradnice: 49°15′17″S 18°45′24″V﻿ / ﻿49,254851°S 18,756537°V﻿ / 49.254851; 18.756537

**Brodno** je mestská časť Žiliny, ležiaca severne od mesta na ľavom brehu rieky Kysuca.

Poloha
------

Mestská časť Brodno leží v severnej časti okresu Žilina, v údolí rieky Kysuca. Od mestskej časti Vranie ho oddeľuje rieka Kysuca, na juhu susedí so žilinskou mestskou časťou Budatín a Zádubnie. Zo severu susedí s obcou Rudinka a kysuckou mestskou časťou Oškerda a z východu s obcou Snežnica. Niekdajšie samostatné obce Brodno a Vranie vznikli v rozšírenom priestore údolia rieky Kysuce, tesne pred Kysuckou bránou, ktorú tvoria vrchy Rochovica (640 m n. m.) a Brodnianka (720 m n. m.). Údolím rieky Kysuca prechádza Košicko-bohumínska železnica a štvorpruhová cestná komunikácia, budúca diaľnica D3.

Dejiny
------

Archeologické nálezy z okolia obce v oblasti Sedliska sú z mladšej doby kamennej so stopami osídlenia až do 15. storočia. Územie obce sa spomína v listine z roku 1244 pod názvom Budno a roku 1438 ako Brodno. Ako samotná obec je doložená z roku 1438. Patrila pod panstvo Budatín. V roku 1784 malo Brodno 327 a roku 1980 už 1341 a dnes 1311 obyvateľov. Územnosprávne bola do roku 1960 začlenená v okrese Kysucké Nové Mesto. Obec mala erb s postavou pltníka, ktorý stojí na plti s veslom v ruke. V roku 1980 bola pričlenená k Žiline.

Zástavba
--------

Pôvodne bola obec postavená v okolí potoka Brodnianka, kde je postavený kostol. Zástavba postupne pokračovala v potočnej zástavbe v smere potoka a neskoršie zástavba do vytvorených bočných ulíc, čím sa vytvorila súvislá zástavba. Najnovšia výstavba je sústredená na Zábreží okolo novej prístupovej ceste do obce. Od severu bolo Brodno chránená vrchom Brodnianka, ktorý bol vyhlásený za prírodnú rezerváciu. Uprostred sa nachádza malé námestie, do ktorého prichádzajú štyri cesty. Tu končí aj MHD autobusová linka č. 22 zo Žiliny.

Z námestia vidieť Kostol Všetkých svätých. Brodno je samostatná rímskokatolícka farnosť Žilinskej diecézy, pod ktorú patrí filiálka Vranie. Je tu postavená základná škola s materskou školou, pošta, kultúrny dom, knižnica a ako bývalá samostatná obec má vlastný cintorín. Pôsobí tu aktívne Dobrovoľný hasičský zbor, ktorý má vybudovanú vlastnú hasičskú zbrojnicu, Dychový súbor Brodňanka a Klub dôchodcov. 

Na začiatku pri vstupe od Žiliny je postavený Motel Anita a v smere do Čadce Ranč Oškerda, ktorý ponúka okrem športovo-oddychových aktivít aj zaujímavé pešie a cykloturistické trasy do okolitej prírody. Okolie Brodna aj s priľahlou mestskou časťou Vranie ponúka zaujímavé turistické miesta a cykloturistické trasy okolo rieky Kysuca. Pri rieke je vybudovaný rybník.

Doprava
-------

Cez mestskú časť prechádza Košicko-bohumínska železnica a štvorpruhová cesta I/11, ktorá bude prebudovaná na diaľnicu D3. Po dobudovaní diaľnice D3 bude celá oblasť prestavaná. Cez Brodno bude vybudovaná nová cesta do Kysuckého Nového Mesta namiesto terajšej I/11. Vybuduje sa nová prístupová komunikácia do Žiliny cez železnicu, jestvujúci nadjazd ponad budúcu diaľnicu D3 a cez rieku Kysuca na cestu z Vrania. Zároveň bude zrušené terajšie prepojenie s budúcou diaľnicou D3 a zruší sa cestný priechod cez železnicu.
Autobusové spojenie zabezpečuje linka MHD č. 22 premávajúca každodenne na trase Brodno - Budatín - centrum - Bytčica a späť.

Ochrana prírody
---------------

V mestskej časti Brodno sa nachádza prírodná rezervácia Brodnianka, ktorá s náprotivnou Rochovicou vytvárajú známu Kysuckú bránu. Brodnianka má vápencové zloženie bradlového pásma. Na južnej strane sú charakteristické typy bučín a dubových porastov s drieňom. Chránené územie sa rozprestiera na ploche 25,94 ha a ochranné pásmo na 33,30 ha.

Referencie
----------

1. ↑   zilina.sk, [cit. 2023-06-30]. Dostupné online.
2. ↑  Brodno. In:  *Zoznam obcí, častí obcí a vojenských obvodov Slovenskej republiky tvoriacich jednotlivé okresy* [online]. Bratislava: Ministerstvo vnútra SR, 2018-05-02, [cit. 2023-11-19]. S. 29. Dostupné online.
3. ↑  MORAVEC, Ján. *Brodno 750 rokov prvej písomnej zmienky*. Žilina : Edičné stredisko VŠDS, 1995. ISBN 80-7100-301-8. S. 65.

Iné projekty
------------

Commons
* Spolupracuj na Commons Commons ponúka multimediálne súbory na tému **Brodno**


|  |  |
| --- | --- |
| Portal | Žilinský portál |

| * z
* d
* u
 Mestské časti Žiliny (20) |
| --- |
| 
* Bánová
* Bôrik
* Brodno
* Budatín
* Bytčica
* Hájik
* Hliny
* Mojšova Lúčka
* Považský Chlmec
* Rosinky
* Solinky
* Staré Mesto
* Strážov
* Trnové
* Vlčince
* Vranie
* Zádubnie
* Zástranie
* Závodie
* Žilinská Lehota

 |  |